Luciafloot

De Luciafloot weer en grote Stormfloot, de an'n 13. (Gedenkdag för de Hillige Lucia) un 14. Dezember 1287 över de Waterkant an de Noordsee keem. De olen Chröönken snackt vun üm un bi 50.000 Dode an de Küst vun Düütschland un de Nedderlannen.

Vele Dörper sünd in de Floot ünnergahn. In Oostfreesland schöölt dat 30 Stück wesen hebben. An de Münn vun'e Eems hett sik de eerste Form vun'n Dullert billt. Dat Water schall an welke Stellen fief Foot hooch stahn hebben, de vörher noch nie bi Stormfloten natt worrn sünd. Graad de Fresen weren swoor drapen un de groten Verluste an Minschenleven hebbt to'n Neddergang vun dat Fresenriek bidragen.

Dat Iesselmeer, dat vörher en Binnensee weer, weer nu Deel vun't grote Meer un Zuiderzee nöömt. Ok dat Eiland Griend in't nedderlandsche Wattenmeer is binah kumplett wegspöölt worrn.

Vele Lüüd hebbt de Maschen na de Floot verlaten un sünd op de Geest trocken.

Kategorie:Stormfloot